Hina chay punchawllam domingo tutaykuqta discipulonkuna huñunakururqaku punkuta wichqakuykuspa,
chaynataqa rurarqaku judiokunata manchakusqankuraykum.
Jesusmi yaykuruspa discipulonkunapa chawpinpi sayaykuspa nirqa:
—Hawkallayá kaychik —nispa.
Chaynata niykuspanmi qawachikurqa makinkunatawan waqtanta,
paykunañataqmi Señorta qawaykuspanku kusikurqaku.
Huktawanmi Jesus nirqa:
—Hawkallayá kaychik,
imaynam Taytay kachamuwarqa,
chaynam qamkunatapas kachaykichik —nispa.
Chaynata niykuspanmi paykunaman pukuykurqa:
—Chaskiychik Chuya Espirituta.
Huchakuna pampachasqaykichikqa ñam pampachasqaña,
mana pampachasqaykichikñataqmi hina kaqlla kachkan —nispa.
Tomasman Jesuspa rikuriykusqanmanta
Tomasmi chunka iskayniyoqmanta huknin karqa mellizowan sutichasqa.
Jesus hamuptinqa payqa manam chaypichu karqa.
Wakinnin discipulonkunam willarqa:
—Rikuykunikum Señorta —nispa.
Tomasñataqmi nirqa:
—Mana rikusaqchu makinpi clavospa yaykusqanta hinaspataq dedoyta mana hinasaqchu clavospa yaykusqanman chaynataq makiywan mana llapchasaqchu waqtanpi tuksisqata,
hinaspaqa manam creesaqchu —nispa.
Pusaq punchawmantam discipulonkuna mosoqmanta huñunakurqaku wasipi,
Tomaspas paykunawan kuskam kachkarqa.
Punku wichqarayachkaptinmi Jesus yaykuykamurqa,
paykunapa chawpinpi sayaykuspam nirqa:
—Hawkallayá kaychik —nispa.
Hinaspam Tomasta nirqa:
—Dedoykita hinay kayman hinaspa qaway makiyta,
makikita haywarimuspayá hinay waqtayman.
Amaña iskayrayaspayá creey —nispa.
Tomasñataqmi nirqa:
—¡Señorlláy,
Dioslláy!
—nispa.
Jesusmi nirqa:
—Tomas,
rikuykuwaspaykiñam creerunki ¡mayna kusisqam kanqa mana rikuwachkaspan creeqkunaqa!
Kay libroqa imapaqmi qellqasqa kasqanmanta
Jesusqa achkaq milagrokunataraqmi rurarqa discipulonkunapa qawasqanta.
Chaykunaqa manam qellqasqachu kachkan kay libropiqa.
Kaykunataqa qellqarqani Jesusqa Diospa Churin Cristo kasqan creenaykichikpaqmi,
creespaykichikñataq payrayku wiñay kawsayniyoq kanaykichikpaq.